  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 2023-тӥ арын Удмуртиысь школаосын пиналъёсты 547 егит дышетӥсьёс пумиталозы. Со сярысь дышетӥсьёслэн гудырикошкон конференциязы элькун кивалтэтлэн тӧроезлэн воштӥсез Татьяна Чуракова вераз. Со школаын ужасьёсты выль дышетскон ар кутскемен ӟечкылаз но устоосызлы данъетъёс сётӥз. Гудырикошкон конференциын вылӥ данъетъёсын 32 педагогъёсты пусйизы. Ижкарысь 86 номеро гуманитарно-юридической лицейлэн кивалтӥсезлы Надежда Заварзиналы «За заслуги перед Отечеством II степени» орденлэсь медальзэ сётӥзы. Можга ёросысь Кибъя школаысь ӟуч кылъя но литературая дышетӥсь Надежда Николаева «Удмурт Элькунысь калык дышетӥсь» дано ним басьтӥз. Ярысь 2 номеро школаысь ӟуч кылъя но литературая дышетӥсез Ольга Кротоваез но Ижкарысь 41 номеро лицейысь химияя дышетӥсез Надежда Останинаез Удмурт Элькунлэн данъян грамотаеныз пусйизы. Со сяна, Россиысь Геройлэн Артур Орловлэн визьнодасез (наставник) Галина Семакина, Россиысь Геройлэн Александр Ефимовлэн визьнодасез Александр Медведев но Ижысь Пинал лётчикъёслэн школаысьтызы дышетӥсь Василий Наумов Удмуртилэн тӧроезлэсь таукаронзэ басьтӥзы. Оглом Удмуртиын дышетон удысын 31 сюрслэсь трос педагогъёс ужало Элькунысь дышетон сӧнэтэ 477 нылпи садъёс, 541 школаос, 46 техникумъёс но колледжъёс, ватсаса тодон-валан сётӥсь 149 огазеяськонъёс но вить федерал вузъёс пыро. Берло кӧня ке ар ӵоже Удмуртиын 57 нылпи сад но 15 школа пуктӥзы. Туэ 1-тӥ куарусёнэ Воткаысь 5 номеро школалэн кыкетӥ корпусэз усьтӥськоз. Тодонлык нуналэ 21 сюрслэсь трос пиналъёс нырысетӥ классэ мынозы. Ижкарын покчи классъёслы ватсаса 210 дышетскон инты радъялозы. Тегъёс: Удмуртия Дышетон дышетӥсьёс данъетъёс  